### Beslutningstema

I denne sag træffes beslutning om anlægsbevilling og frigivelse til det fortsatte arbejde med Totalentreprenøropgaven for opførelse af et nyt Toftlund Sport-og Fritidscenter.

### Historik

I 2018 igangsatte Tønder Kommune udarbejdelsen af en udviklingsplan for Toftlund. På baggrund af udviklingsplanen pegede Toftlunds Udviklingsråd på bevægelsesområdet i den nordlige del af byen, som det første indsatsområde, der skulle udvikles. Bevægelsesområdet omfattede fritidsfaciliteterne i de daværende [adresse] og omkring liggende områder.

Med igangsætning i 2021 er der med afsæt i den overordnede vision udarbejdet en masterplan for området, som blev godkendt af § 17, stk. 4 udvalget for Toftlund Udviklingsplan . Denne omfattede oplæg til, at der skete en nytænkning af hele halområdet, som kunne omfatte en nybygning af det meste, dog med fokus på, at det stadig indeholdt de nuværende funktioner. Dertil også at hal 2 ikke skulle omfattes af indsatsen, men bevares.

I 2023 blev det besluttet at sende et projekt ud i en totalentreprisekonkurrence. Dette projekt skulle omfatte, at man så på at nyetablere de nuværende muligheder i området, med multisal, hal 2, fitness, cafe, klublokaler med mere. Dog også at hal 2 ikke var en del af projektet, ligesom den nuværende multisal var en mulighed at ændre på, hvis det fandtes fornuftigt i sammenhængen.

I november 2023 blev projektet sendt ud i et EU-udbud, og i januar 2024 blev fem totalentreprenør teams udvalgt til at give tilbud på projektet.

§17, stk. udvalget for Toftlund Udviklingsplan har den 16. maj 2024 set forslagene fra arkitektkonkurrencen samt dommerkomiteens indstilling af vinderteam. Udvalget godkendte, at dommerkomiteens indstilling blev fulgt, hvorefter vinderprojektet blev præsenteret for alle interesserede i Toftlund Sport- og Fritidscenter den 31. maj 2024 kl. 13.00.

### Sagsfremstilling

Arbejdet med Toftlund Sport- og Fritidscenter skrider frem efter planen, men der har løbende været nødvendige forlængelser af tidsplanen på grund af uforudsete forhold under nedbrydningen samt jordbundsforholdene på pladsen, der har krævet væsentlige tiltag. Totalentreprenøren, Gråkjær, er stødt på forhold, som ikke var i overensstemmelse med de forudgående geotekniske undersøgelser.

På trods af de ekstra arbejder med nedbrydning og fundering forventer Gråkjær fortsat at kunne holde tidsplanen ved at implementere tiltag på pladsen og koordinere arbejdet mellem de forskellige entrepriser.

Tidsplanen er som følger:

* **Opstart af byggeplads**: 24.02.2025
* **Lukket bygning**: 19.12.2025
* **Indvendig aflevering**: 17.08.2026
* **Udvendig aflevering**: 16.11.2026

### Økonomi

Der er i 2025 et korrigeret anlægsbudget på 8,988 mio. kr. hvoraf 180.000 kr. er frigivet den 27. marts 2025 til fortsættelse af udviklingskoordinatorfunktion til understøttelse af Toftlund Udviklingsplan.

Der søges nu frigivet resten af det korrigeret budget på 8,808 mio. kr. i 2025 til finansiering af anlægsudførelsen og som følge af den rateudbetaling, der er aftalt med Gråkjær, som er totalentreprenør på projektet.

Begrundet i fremdriften vil der yderligere være et behov for i 2025 at få frigivet yderligere et rådighedsbeløb afsat på Investeringsoversigt 2026 til anlægsprojektet. Der er i 2026 afsat et rådighedsbeløb på i alt 45,956 mio. kr., hvoraf der søges fremrykket 17,0 mio. kr. til 2025. Tilsvarende vil det afsatte rådighedsbeløb i 2026 blive reduceret med samme beløb, så der resterer et rådighedsbeløb på 28,956 mio. kr. i 2026.

Udviklingsrådet har fortsat en ramme stående på ca. 870.000 kr., som er prioriteret til indsatser i midtbyen.

Det samlede projekt omkring Toftlund Sport og Fritidscenter vil i forhold til totalentreprenøropgaven beløbe sig til 70 mio. kr., hvortil der er afsat midler til udenomsarealer/parkering samt til selve udbudsprogrammet og konkurrencen samt til bygherrerådgivning og tilsyn - samlet på ca. 10. mio. kr.

### Indstilling Fagchefen for Klima, Plan og Udvikling indstiller,

at der gives en anlægsbevilling og frigivelse af rådighedsbeløb på i alt 25,808 mio. kr. til projekt "Toftlund Sport- og Fritidscenter",

at finansieringen sker af det afsatte rådighedsbeløb til projekt "Toftlund Sport- og Fritidscenter i 2025 på 8,808 mio. kr.,

at fremrykning af 17,0 mio. kr. afsat i 2026 finansieres af kassebeholdningen og at rådighedsbeløbet i 2026 tilsvarende nedskrives med 17,0 mio. kr. på Investeringsoversigt 2026, og

at indstillingen videresendes til Økonomiudvalget og Kommunalbestyrelsen.

### Beslutning

Indstillingen anbefales.

Helge Hansen deltog ikke i mødet.